Kadúc, Miroslav, poslanec NR SR (2015-05-22):
Ďakujem veľmi pekne, pán predsedajúci. Vážené kolegyne, vážení kolegovia, ešte pred tým, ako pristúpim k predloženiu môjho návrhu s kolegom Drobom, mi dovoľte povedať jednu poznámku. Toto plénum a táto schôdza má nejaký program, každý poslanec je zodpovedný za svoj bod a je mi strašne ľúto, že tí, ktorí prepadli, vlastne narušili tento program. A myslím, že to nesvedčí o úctivosti k tomuto parlamentu a nemalo by sa to opakovať. Aj keď rozumiem tomu, že niekedy je poslanec možno mimo plénum, mimo sálu a nestihne dobehnúť, v piatky sa stáva celkom príznačné, že tie body proste prepadnú na koniec schôdze. Ako som povedal, je to neúctivé voči parlamentu a aj voči svojim kolegom. Takže toľko na úvod. Návrh, ktorý dávam s Ďurom Drobom, vychádza z čisto pragmatických dôvodov, trúfnem si povedať, že je vyslovene apolitický, bez akéhokoľvek ideologického nánosu či súboja. A súvisí hlavne s možnosťou prednostne, alebo objednať sa na prednostné vyšetrenie. Keď si spomínate, tak veľmi nedávno bola, tu prišla novela, ktorá zrušila poplatky lekárom, čo samo osebe nie je až také zlé, ale spôsob, akým to bolo urobené, je totálne chaotický a výsledok vidíme dnes v praxi taký, že nielen lekári, ktorí poskytujú zdravotnú starostlivosť, ani občania, dokonca ani samosprávy a ani veľká časť poslancov či ministrov nevie vysvetliť, ako uplatňovať novelu, ktorou sa zrušili poplatky u lekára. Takto legislatíva proste nemôže vyzerať a vôbec to neprispieva k tomu, v akom stave je naše zdravotníctvo. Nepochybne je treba robiť na zdravotníctve komplexne a pozerať sa na to naozaj dlhodobo a toto má na zodpovednosti vládna strana. My s kolegom Drobom prinášame čiastkovú zmenu, ktorá má oceniť najhorší dôsledok tejto zbabranej novely, a to je možnosť za poplatok sa objednať na lekárske vyšetrenie. Pozerali sme sa na to naozaj z viacerých pohľadov tak, aby to bolo spravodlivé pre všetkých, aby to bolo zrozumiteľné pre všetkých, a dospeli sme k záveru, že najideálnejší model, ako zachovať tento inštitút, ktorý využívali nie iba podnikatelia, nie iba zamestnanci, zamestnávatelia, kedy zamestnávateľ ich nútil, aby boli čo najdlhšie v práci, ale aj dôchodcovia, ktorých ste sa, vládna strana, pokúšali ochrániť ako skupinu, ktorá je diskriminovaná tým, že nemá vysoký príjem. Využívali to všetci. Veľmi veľa ľudí, väčšina ľudí mala, považovala možnosť objednať sa na konkrétnu hodinu k lekárovi za výhodnú a dobrú. Ja, samozrejme, bol by som rád, keby fungoval lekársky manažment alebo manažment lekára tak, aby nebolo treba spoplatňovať tieto služby, avšak stav zdravotníctva je veľmi zlý a momentálne to nie je možné riešiť. A je to škoda, ale to je, myslím, naozaj až na zmenu vlády. K tomu konkrétnemu, čo my navrhujeme, je, aby ktorýkoľvek pacient mal možnosť sa objednať na lekárske vyšetrenie za poplatok, avšak až v poobedňajších hodinách a ku koncu ordinačných hodín. Inými slovami to znamená, objednať sa môžete až po 14.00 hod. za poplatok, lebo lekár môže vyberať poplatok až po 14.00 hod. a maximálne v rozsahu jednej šestiny jeho ordinačných hodín. Som presvedčený, nech by to predložil ktokoľvek, že tento návrh je dobrý a ide v prospech pacienta a naozaj vytvára ten komfort, ktorý pacienti mali a ktorý je žiadaný. Preto budem veľmi rád, ak o tomto návrhu budeme hlasovať kladne. A keď tam niekto nájde nejaké vady, nech sa páči, my sme boli vždy konštruktívni a v tomto prípade neviem si predstaviť, prečo by sme nemali byť, ale aj po komunikácii s lekármi tento návrh je priechodný, je zrozumiteľnejší, ako to, čo bolo doteraz, alebo to, čo ste schválili nedávno. Preto budem veľmi rád, ak budeme v čo najväčšej možnej miere, ideálne nadpolovičná väčšina prítomných, hlasovať za tento návrh zákona. Za to vám veľmi pekne ďakujem.